
ДО 
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА ОТ
ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО:  Съгласие за участие на Община Бургас в „Енергийна общност Бургас - Плувен комплекс Славейков“

	
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Община Бургас планира да създаде „Енергийна общност Бургас - Плувен комплекс Славейков“ под формата на гражданско дружество, с цел изграждане на фотоволтаична централа на покривното пространство на Плувен басейн Славейков, произведената енергия от която ще бъде използвана основно за нуждите на плувния комплекс.. 
Този вид сдружаване между публични власти, граждани, бизнес и други заинтересовани страни вече имат своето значимо място в цяла Европа, защото са ефективен инструмент за съвместна работа на всички, които имат интерес за подобряване на средата, в която живеят.
Първият обект, в който Енергийна общност Бургас ще инвестира е Плувен комплекс Славейков, като за целта на покрива на сградата ще се изгради фотоволтаична централа с мощност 400 KW.
Предварителните анализи показват, че над 85% от генерираната слънчева енергия ще бъде използвана директно на мястото на производство в плувния басейн, което прави инвестицията изключително ефективна и устойчива. 
За създаването на Енергийната общност Общината ще отправи покана към всички български физически юридически лица (в това число търговци, кооперации, неправителствени организации, общини) за включване в нея чрез внасяне на парична вноска - до набавянето на необходимите средства за изграждането на фотоволтаичната централа. Според разработения конкретен проект и бизнес модел, за реализирането на инвестицията е необходима сума в размер на 431 802, 78 лв. с ДДС.
Поканата за участие в енергийната общност ще бъде публикувана незабавно след вземане на решение от страна на Общински съвет Бургас, като първоначално ще бъде предоставен 2-месечен срок за набиране на средства и участие. В случай, че в този срок не бъде събрана необходимата сума - срокът ще бъде удължаван с по 1 месец до набирането й.
Следващата стъпка ще бъде сключване на договор за създаването на Гражданско дружество по ЗЗД. С него две или повече лица се обединяват за постигането на определена цел като същевременно запазват стопанската си самостоятелност. Целта на гражданското дружество е заедно, с общи усилия, да постигнат определен резултат.  
Наименованието в случая е предопределено от целта за създаването му, а именно:  „Енергийна общност Бургас - Плувен комплекс Славейков“. Дружеството, в което ще участва общината и всички български физически юридически лица, внесли парични вноски, ще извърши дейности по проектиране, доставка, монтаж и изграждане на фотоволтаична централа върху покривното пространство на плувния басейн на сграда с идентификатор 07079.602.429.4, разположена в ПИ с идентификатор 07079.602.429 публична общинска собственост. Имотът и покривното пространство остават публична общинска собственост.
За реализиране целите на проекта произведената енергия от енергийната общност ще бъде ползвана от Община Бургас за нуждите на Плувен комплекс Славейков и/или за други обекти/имоти, общинска собственост с индикативна стойност 0,13 лв. за киловатчас. Всичко това ще допринесе за оптимизиране на разходите за електроенергия за публични цели, като едновременно с това ще допринесе за увеличаване на дела на зелената енергия в общия микс от енергийни източници, използвани в Бургас.
Разработеният проект на договор предвижда администрирането и управлението на енергийната общност да бъде извършвано от Община Бургас, предвид наличието на различни експерти с опит в администрацията на Общината. Предвидено е също така Общината да посочи управител на енергийната общност. С оглед необходимостта от добра комуникационна кампания, която да промотира на всички потенциални желаещи възможностите за включване в Общността е важно за управител за бъде избран ескперт, който е запознат с  проекта в детайли. Ето защо се предлага за управител да бъде избран експерт по енергийна ефективност и ВЕИ, работил до този момент по проекта.
Тези дейности Община Бургас извършва в качеството си на партньор по проект: „Collaboration between cities/regions and energy cooperatives as vehicles to accelerate the energy transition“ /TANDEMS/, договор № 101077514, финансиран по програма LIFE на Европейската комисия. Програмата е финансов инструмент на Европейския съюз, подпомагащ проекти за опазване на околната среда, природата и климата на територията на ЕС. Създадена е с цел допринасяне за изпълнението, актуализирането и развитието на политиката и законодателството на ЕС в областта на околната среда и климата чрез съфинансиране на проекти с европейска добавена стойност.
 Основната цел на проекта е да насърчи създаването и развитието на енергийни общности на местно ниво, които да допринесат за постигане на енергийна устойчивост на градовете. Енергийните общности имат за цел да осигурят алтернативна, чиста и достъпна „зелена“ енергия, която да бъде използвана за публични нужди. В този смисъл – чрез изпълнението на проекта ще се увеличи опитът на Община Бургас, както в проектиране и изграждането на ВЕИ, така и за създаване и изграждане на енергийни колективи с устойчива с цел производство и използване на зелена енергия за публични нужди.
Затова - с оглед спазване сроковете за изпълнение на проекта и своевременно публикуване на поканата за създаване на общността и всички съпътстващи документи, в това число и проект на договор - е необходимо допускане на предварително изпълнение на решенията на основание чл.60, ал.1 от Административнопроцесуалния кодекс.
Предвид изложеното и на основание чл.21, ал.1, 8, т.23, ЗМСМА, чл.51, ал.2, чл. 51а, ал.4 във връзка с чл. 31 и следващите от Раздел ІХ на Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам, Общински съвет Бургас да вземе следните

РЕШЕНИЯ:

І. Дава съгласие Община Бургас да участва в дружество по ЗЗД с:
Наименование: „Енергийна общност Бургас - плувен комплекс Славейков“, срок и условия, подробно описани в проекта на договор с основна цел: изграждане на  фотоволтаична централа с фотоволтаична централа с мощност ≈ 420 kWp и параметри съгласно приложената оферта.
ІІ. Одобрява предложения проект на договор.
ІІI. Определя кмета Димитър Николов Николов за представител на Община Бургас в учредителното и в общото събрание, като предложи за управител на дружеството Елина Мартинова Илиева ЕГН 9004131031.
ІV. Дава съгласие Община Бургас:
1. Да предостави за целите на дружеството покривното пространство на сграда с идентификатор 07079.602.429.4 , разположена в ПИ с идентификатор 07079.602.429 – публична общинска собственост – съгласно Акт за публична общинска собственост № 8975 от 18.05.2018г. и №8146 от 24.06.2015г., върху което да се реализира  фотоволтаична централа с мощност ≈ 420 kWp, енергията от която да се използва основно за нуждите на плувния комплекс;
2. Да участва в енергийната общност с парична вноска в размер на 10 000 (десет хиляди) лева.
3. Да изкупува произведената енергия от енергийната общност за нуждите на Плувен комплекс Славейков  и/или за други обекти/имоти, общинска собственост на стойност 0,13 лв. за киловатчас. 
V. На основание чл. 60, ал. 1 от Административнопроцесуалния кодекс допуска предварително изпълнение на решенията, с оглед спазване сроковете за изпълнение на проекта и своевременно публикуване на поканата и създаване на енергийната общност.
 
Приложения: Бизнес модел, оферта, договор 


ДИМИТЪР НИКОЛОВ
Кмет на Община Бургас

